સ્મશાનભૂમિની દુર્દશા માટે મિડ-ડે LOCAL દ્વારા સતત આપવામાં આવી રહેલા અહેવાલ બાદ એની હાલત સુધારવા માટે જાગી ઊઠેલો ભારતીય જનતા યુવા મોરચો આજથી સિગ્નેચર કૅમ્પેન શરૂ કરી રહ્યો છે. એ બાબતે ભારતીય જનતા યુવા મોરચા-ઈશાન મુંબઈના સેક્રેટરી વિરલ શાહે મિડ-ડે LOCALને કહ્યું હતું કે ‘આજથી અમે વેસ્ટમાં સ્ટેશન બહાર દીપક હોટેલની સામે સિગ્નેચર કૅમ્પેન શરૂ કરવાના છીએ. મુલુંડવાસીઓ તેમના જ આ સ્મશાનની હાલત સુધારવા માટે અમને સાથસહકાર આપે એવી અમે આશા રાખીએ છીએ. વધુ ને વધુ લોકો સ્વેચ્છાએ આગળ આવે અને આ ઝુંબેશમાં અમારી સાથે જોડાય, પોતાની સિગ્નેચર આપે અને પબ્લિકની સિગ્નેચર સાથેનો અહેવાલ પછી અમે મુલુંડના ‘ટી’ વૉર્ડનાં અસિસ્ટન્ટ મ્યુનિસિપલ કમિશનર ડૉ. એસ. આર. હસનાલેને સુપરત કરીશું, જેથી કરીને સ્મશાનનું સંચાલન કરતા ટ્રસ્ટની સાથે જ સુધરાઈની આંખો પણ ખૂલે.’